**JEGYZŐKÖNYV**

**Készült:** Kistarcsai Szlovák Nemzetiségi Önkormányzat 2021. október 21-én (csütörtök) 17.00 órakor kezdődött üléséről. (Közmeghallgatás)

**Az ülés helye:** Pecsenyiczki Mihály Sportcentrum

2143 Kistarcsa, Késmárki utca 15.

**Jelen vannak:** Szabóné Tóth Katalin, elnök

Csaja Mihályné elnökhelyettes

Navratil Krisztina képviselő

Antal Péter képviselő

**Polgármesteri Hivatal részéről:** Csépánné Kövesi Tünde, igazgatási ügyintéző

*A jegyzőkönyvet Csépánné Kövesi Tünde készítette.*

**Javasolt napirendi pont:**

1. **Közmeghallgatás**

Előadó: Szabóné Tóth Katalin, elnök

**Szabóné Tóth Katalin** üdvözli a megjelenteket. Megállapítja, hogy az ülés határozatképes, jelen van 4 fő. Jegyzőkönyv hitelesítőnek Antal Pétert javasolja, s a következő határozati javaslatot teszi fel szavazásra: a Kistarcsai Szlovák Nemzetiségi Önkormányzat úgy dönt, hogy a 2021. október 21-i ülés (közmeghallgatás) jegyzőkönyv hitelesítőjének Antal Pétert választja.

**Szavazáskor 4 fő volt jelen.**

*A Kistarcsai Szlovák Nemzetiségi Önkormányzat* ***4 igen*** *szavazattal,* ***egyhangúlag*** *az alábbi határozatot hozta:*

**27/2021. (X.21.) sz. határozat**

**Kistarcsai Szlovák Nemzetiségi Önkormányzat úgy dönt, hogy a 2021. október 21-i ülés (közmeghallgatás) jegyzőkönyv hitelesítőjének Antal Pétert választja.**

**Határidő:** azonnal

**Felelős:** Szabóné Tóth Katalin, elnök

**Szabóné Tóth Katalin** ismerteti az ülés napirendi pontját és annak elfogadását szavazásra teszi fel: a Kistarcsai Szlovák Nemzetiségi Önkormányzat Képviselő-testülete úgy dönt, hogy az alábbiak szerint fogadja el tárgyalásra a napirendet:

1. Közmeghallgatás

**Szavazáskor 4 fő volt jelen.**

*A Kistarcsai Szlovák Nemzetiségi Önkormányzat* ***4 igen*** *szavazattal,* ***egyhangúlag*** *az alábbi határozatot hozta:*

**28/2021. (X. 21.) sz. határozat**

**Kistarcsai Szlovák Nemzetiségi Önkormányzat Képviselő-testülete úgy dönt, hogy az alábbiak szerint fogadja el tárgyalásra a napirendet:**

1. **Közmeghallgatás**

Előadó: Szabóné Tóth Katalin, elnök

**Határidő:** azonnal

**Felelős:** Szabóné Tóth Katalin, elnök

1. **Közmeghallgatás**

**Szabóné Tóth Katalin** A Kistarcsai Szlovák Nemzetiségi Önkormányzat (a továbbiakban: KSZNÖ) 2021 évben végzett tevékenységét ismerteti:

Sajnos a világjárvány a 2021-es évre is rányomta a bélyegét, így gyakorlatilag sok megszokott és betervezett programok megtartására nem volt lehetőségünk. Feladatunk azonban volt, mivel 2020. novemberében módunkban állt benyújtani az Országos Szlovák Önkormányzathoz a beruházási igényünket, amit továbbítottak a Miniszterelnöki Hivatal felé. A kérvényünkben házvásárlásra igényeltünk pénzt, hiszen a Civil-házat lebontották, így a néprajzi gyűjteményünk raktárba került.

Előzőleg felmértük azokat az ingatlanokat, amelyek alkalmasnak látszottak a megálmodott célra, a Szlovák Néprajzi Gyűjtemény elhelyezésére. Az ingatlanárak függvényében neveztük meg a kívánt összeget. Legnagyobb örömünkre 2021. február elején értesítést kaptunk, hogy megnyertük a 33.000000,- Ft-ot a Szlovák Házra. Ezután statikus szakértőt kértünk fel a kiszemelt ingatlanok megtekintésére. Kiderült, hogy az általunk legalkalmasabbnak gondolt épület szerkezetileg nem felel meg, így további házakat vettünk szemügyre. Sajnos kevés régi típusú ház maradt fenn, de végül találtunk egy kisebb telken álló házat, amelynek igen kedvező volt a vételára, így újabb pályázatot nyújtottunk be azzal a kéréssel, hogy a megítélt összeget felújításra is használhassuk. Áprilisban erre is megkaptuk az engedélyt és májusban a pénzt, így megtörtént az ingatlan megvásárlása. Az ügyvédi feladatok elvégzése után a közművek átíratására került sor, melyből az egyik még mindig folyamatban van. Ezek a tevékenységek hosszadalmasak, rengeteg papírmunkával járnak.

Jelenleg az átépítések miatti a bontási folyamatokat végzik a szakemberek. A melléképületek már elbontásra kerültek most a gang visszaállításához szükséges munkákat végzik és a belső terek is elő lettek készítve a felújításhoz. A tető teljes felújításra szorul, a nyílászárók régi típusúakra lesznek lecserélve

Elképzeléseink szerint egy régi lakószobát és konyhát rendezünk be, a másik szobát közösségi térnek fogjuk használni, melynek egyik fala a gyűjtemény régi családi képeit fogja bemutatni.

A telek ugyan nagyon kicsi, de szeretnénk hátul egy nyitott teraszt kialakítani, hogy ott is szervezhessünk a közösség részére programokat.

Sajnos időközben az építőanyagok ára nagyon megemelkedett, így valószínűleg változtatni kell az eredeti elképzeléseken, de remélhetőleg a kitűzött időben elkészül a ház. Az eddig elért eredményekhez nagyon sok segítséget kaptunk a Polgármesteri Hivataltól, hiszen ehhez az ő szakértelmükre van szükség. Az ügyek intézése így is sok időnket vette igénybe.

Emellett a járványügyi intézkedések figyelembe vételével igyekeztünk eleget tenni egyéb feladatainknak is. Amíg nem találkozhattunk, telefonos kapcsolatot tartottunk fenn a képviselőkkel, így beszéltük meg, hogy valószínűleg kora ősszel már megtartható lesz a szokásos Görhönyfesztivál és Tulipán Szlovák Folklórtalálkozó.

A testület jónak látta, hogy az elnök a rendezvény megtartásához keresi a pályázati lehetőségeket. Két pályázatot nyújtott be, mindkettő sikeres lett. Az Országos Szlovák Önkormányzattól 90. 000 Ft-ot, A Magyarországi Szlovákok Szövetsége Közalapítványától 200. 000 Ft-ot nyertünk erre a célra.

Nyáron feloldották a zárlatot, így részt vehettünk a Magyarországi Szlovákok napján Tardoson. Örömmel töltött el minket, hogy Liska Veronika volt az egyik fellépő, aki kistarcsai szlovák dalokat énekelt nagy sikerrel.

Már június-júliusban elkezdtük a folklórtalálkozóra a fellépők megkeresését.

Egészségünk érdekében igyekeztünk úgy összeállítani a műsort, hogy a helyi Pannónia Néptáncegyüttes csoportjaink kivételével minél kisebb létszámúak legyenek a fellépő művészeti csoportok.

Itt szeretném megköszönni a fellépők magas színvonalon bemutatott műsorát: A hazaiak részéről a Pannónia Együttes Hagyományőrző Csoportjának, a Berkenye Csoportnak, a Felnőtt Csoportnak, Jakab Annának és Juhász Benedeknek, Szepessy Mihálynak, Bóné Botondnak, Pálvölgyi Kristófnak, Varga Leventének és Nagy Ninának, valamint az őket felkészítő tanároknak, különösen Máté Móricnak, aki a gyermekek műsorát is összeállította, Pintérné Hutter Anettnek, Pintér Andrásnak, és a kistarcsai csoportokat kísérő, illetve kistarcsai szlovák dalokat előadő Samu Zoltánnak és zenekarának. A Lipa Szlovák Folklóregyüttesnek, Hubacsek Mártonnak és a Trnka Együttesnek Piliscsévről, A Kerepesi Hagyományőrző Pávakör fiatal táncosainak, a Rákoskeresztúri Szlovák Táncegyüttesnek, a nagytarcsai Vencsok Dalkör tagjainak és különösen a Szilágyi család tagjainak, akik ezer szállal kötődnek Kistarcsához: Szilágyiné Suba Évának, Szilágyi Zsoltnak és Szilágyi Katának

Szeptemberben került sor a Takto varila starká régiós szakácskönyv bemutatójára, ahol településünk kultúráját a Pannónia Együttes Hagyományőrző Csoportja képviselte és itt köszönték meg a recepteket, ill. az ételek elkészítését a könyvben szereplő fotók készítéséhez. (2020-ban készítettük el az ételeket fotózásra.) A könyv kiadásra került, mely bárki számára megvásárolható.

A sikeres folklórtalálkozón kívül a Görhönyfesztiválon is érdekeltek voltunk. Csapatunk tagjai a tőlük megszokott alapossággal és lelkesedéssel készítették a finom görhönyöket, melyeket a zsűri is nagyra értékelt: a legjobb ízvilág kategóriában I. helyezést, az összetettben pedig II. helyezést ítélt meg a csapatnak. Szeretném az ő munkájukat is megköszönni: Csaja Mihályné Antal Péter, Antal Péterné, Jeney Ferencné, Navratil Krisztina és leánya, Szoták Nikolett a barátnőjével, Pozsonyi Györgyné és Gromolya Ferencné. Jómagam a folklórtalálkozó szervezésében, lebonyolításában és szlovák nyelvű levezetésében vettem részt.

Szeptember végén a Pannónia Együttes felújította a szüreti felvonulást, melyet bállal zártak. Mi is részt vettünk rajta és örömmel konstatáltuk, hogy itt is megjelent a gyönyörű helyi népviselet, a bálban szlovák táncot is előadtak és amikor a zenekar szünetelt, Liska Vera szlovák CD-je szólt. Őszinte örömmel tölt el bennünket, hogy a Pannónia Együttes tanárai felhasználják és mind többször bemutatják Kistarcsa gazdag szlovák hagyományait, dalait, táncait. A Hagyományőrző Együttes pedig képviselte lakóhelyünket a régió, sőt az ország többi szlovákok lakta településein.

Az elnök részt vett a Magyarországi Szlovákok Kulturális Intézetének továbbképzésén Szentendrén, melyet a szlovák tájházak, illetve néprajzi gyűjtemények vezetőinek tartottak. Számtalan új információt osztottak meg a hallgatósággal.

A Dolina Pestvidéki Szlovákok Regionális Egyesületének a mi településünk is tagja. Az egyesület a választások során a jelölő szervezetünk és maga is tagja az egyik legnagyobb magyarországi szlovák szervezetnek a Magyarországi Szlovák Szervezetek Szövetsége-Uniójának. A Dolinából KSZNŐ elnökét jelölték az Unió vezetőségébe így részt annak munkájában is. Évente kétszer közgyűlést szoktak tartani, amelyen Kistarcsáról az elnök és Csaja Mihályné elnök helyettes rendszeresen részt vesz. Legutóbb a hó elején Békéscsabán volt közgyűlés, ahol szó esett az esedékes népszámlálásról is. Az elmúlt évek tapasztalatai azt mutatják, hogy a kérdezőbiztosok sokszor rá sem kérdeznek a lakosok nemzetiségére, ezért jó volna, ha közülünk is kerülnének ki kérdezőbiztosok, sőt elektronikusan mi magunk is bejelentkezhetünk. Ennek módjáról még tartanak tájékoztatást, melyet majd mi is továbbítunk a kistarcsai lakosság felé.

Örömmel tölt el minket, hogy a hosszú kihagyás után követhetjük álmainkat és kialakíthatjuk a Szlovák Házat, valamint sikeres programokat látogathattunk, szerveztünk.

Lakossági kérdés-hozzászólások:

1. Kabai Nándor felajánlott a szakmai- mérnöki segítség nyújtást a Szlovák Ház átalakításával kapcsolatosan, melyet a KSZNÖ köszönettel elfogadott.
2. Rapai Istvánné a Szlovák Ház építés befejezésének határidejére kérdezett rá.
3. Kereszti Ferenc a közösségi szoba befogadó képességét kérdezte.

A kérdésekre adott válaszok után az elnök a közmeghallgatás keretein belül megköszönve a KSZNÖ képviselők és a szlovák közösség tagjainak áldozatos munkáját, a továbbiakban is sikeres együttműködést kíván.

Miután a lakosság részéről egyéb kérdés-hozzászólás nem hangzott el, Szabóné Tóth Katalin elnök az ülést bezárja.

K.m.f

………………………………………….. ……………………………………………

Szabóné Tóth Katalin Antal Péter

elnök jegyzőkönyv hitelesítő